Nos Eudes, sires de Vaudrey, cheualiers, baillif ma dame de Flandres en sa terre de Bourgoigne, façons sauoir à touz que ès assises d’Arbois tenues per nous, le sambadi deuant la feste de la Natiuitey saint Jean Baptiste, l’an mil trois cent cinquante et quatre, en jugement venirent per deuans nous en suppliant Guiod Légier, Girard Lombert, Renaud de Larnay et Lambellet Bernard, à ce temps proudomes et escheuins de la ville d’Arbois, et nous requérirent en non de la dicte communaltey et de lour, que, come il fut acostumez per longtemps et per tant de temps que mémoire n’est dou contraire que se aucunx vendoient gaiges ou merchiez d’Arbois [F° xlvj, r°] pris Arbois sus aucune personne demorant en la dicte ville, li diz gaiges deant huitaine deuoient estre renduz à celuy sux cui l’on les vendoit, se il présentoit la somme d’argent pour quoy il estoient venduz à celluy qui achestez les hauoit, per paiant la dicte some; et pour le rachet de chescun sol hun denier; et se aucuns estrainges les achetoit, il ne le doit point traire de la ville tanque huitane soit passée, mais les doit lassier en certain leu en la dicte ville pour yceulx rainbre per la dicte costume. Et li gaiges pris et vendus pour la rente et la debte dou soignour ont hun anz et hun jour de rachet, et cilx qui achetez les hauroient les doiuent rendre deant l’an et le jour à celuy ou à ces sus cuy il saroient venduz, se il les demandent pour racheter, per lour paiant la somme que achetez les hauroient, sen paier ne faire nulx profit, fuer que tant que cilx qui les hauroient acheter en puhent faire lour aisance, senz yceulx vendre ne despecier per la dicte costume. Et come ensin fut que plusours gens d’Arbois heussent achetez les gaiges vendus sus lour vesins et les gaiges venduz sus plusurs d’Arbois, pour les rentes et debtes de ma dicte dame, et li achetours [F° xlvj, v°] estoient rebelles dou randre per lour paiant et rendant la some que costez lour hauoient per la dicte costume, pour lesquelx estoient plaintiz à nous li dit escheuins. — Item es dictes assises se blamoient à nous li dit proudomes et escheuins, en non que dessus, de Guillame de Pupellin, adonques préuost d’Arbois, de ce que se aucunx des diz habitant d’Arbois li deuoient acunes emendes, il les façoit aiourner per deuant luy chascun jour pour lour greuer et mectre en deffaut pour hauoir autres emendes à son profit, et il haient vsez et acostumez per longtemps, si come dessus est dit, que se cilx qui saroit aiournez vne foiz contre le préuost d’Arbois, venoit à la journée, et li préuost li demandoit ses emendes, et il li respondoit: «Sires, je vous abandonne mes gaiges, et suis prest de jurer sus saint éuuangile de vous paier à mon pouhoir et a plus tost que je pouray ce que je vous dois de vous emendes,» li préuost à plus ne les pouhoit ou deuoit persuedre ne contraindre, si come il disoient. — Item plux dou dit préuost li diz escheuins, en nom que dessus, se blamoient de ce que il hauoient vsez et acostumez, si come dessus est dit, per long [F° xlvij, r°] temps, que si li préuost d’Arbois demandoit aucunes emendes à aucunx des dit habitans d’Arbois, lesqueles montaissent à plux de trois soz, et il en demandassent la court et le droit dou baillif, et présentassent le droit dou baillif plaigier ou de jurer d’ester à droit, et de venir ès journées dou dit baillif pour faire raison à dit préuost, le dit préuost à plux ne les pouhoit ne deuoit contraindre, mais lour deuoit donner la court du baillif, lesquelx chouses ne voloit faire le dit Guillames, adonques préuost, ains façoit le contraire. — Item dou dit Guillames adonques préuost d’Arbois se duelloient et blamoient li dit escheuins, en nom que dessus, de ce que, quant il hauoit acune personne trait en cause per deuant nous et il hauoit demendez l’aiudicacion de ses emendes, desquelles jugement estoit recehuz encontre partie, et il ne produoit nunlx tesmoignaiges, ne ne voloit produire, fuer que oïr le deraigne de partie, et sur ce partie déraignoit la demande dou dit préuost non estre véritauble, combien que partie n’y fut tenue, si come il allegoit et disoit. Et sur ce li dit préuost la dicte partie raiournoit et voloit hauoir secunde production pour prouer contre partie ce que il hauoit déregniez, si comme il disoit espicialment Renaud, filz fut Vienet de Larnay. Liquelx prodomes [F° xlvij, v°] disoient que per la costume dessus dicte, il ne le pouhoit ne deuoit faire, mais cilx qui hauoit deraigniez deuoit estre passez de la dicte cause et point n’estoit tenuz de déraignier, et li dit préuost disoit à contraire. Pour quoy nous suppliarent li diz escheuins, ensamble plusours plaintiz sur ce venant perdeuant nous, que nous de la dicte costume des chouses dessus dictes et de vne chescune d’ycelles nous voulsissiens informez et voulsissiens tenir et faire tenir pour le temps présent et pour le temps avenir, en disant que nous et nostre devantiers baillif entrant en l’office dou bailliage auons jurez de tenir et faire tenir point de chertre et les bones costumes anciaines. Pour quoy nous des chouses dessus dictes et de vne chescune d’ycelles feymes informacion per monss. Guillaume d’Esternot, per monss. Jehans Méuilloz, chevaliers, per Emonet de Cerdon, à ce temps receuour ma dicte dame, per Jehans de Bonay, son procureur, per Guillame le Bron, escuier, per Humbert de Cromary, liquelx mess. Jehans Mévilloz, Emonet de Cerdon, Guillame le Bron, Humbert de Cromari estoient heuz préuost d’Arbois, et per plusours autres gentilx homes, clers, bourgois et autres bones gens, liquelx estoient heuz en l’office ma dicte dame et de ses deuantiers per lesquelx nous fut raportey en loiatey que nous[F° xlviij, r°] deuoiens incliner à la dicte supplication faite à nous per les diz escheuins des chouses et causes dessus dictes, quar elles estoient véritables, et que, ainsi come li diz escheuins le disoient, l’on les hauoit acostumez dou faire et tenir Arbois per tant de temps que mémoire n’estoit dou contraire. Et nous, vehue la dicte informacion et deligamment examenée, sur ce grant déliberacion heue à consoil de bons et de saiges, hauons ordenez et commandez, ordenons et commandons que li faiz et causes dessus dictes et vne chescune d’ycelles, per la menière et forme dessus dicte, si come li dit escheuins le nous hont suppliez, soient tenues et gardées perpétuelment ès dit escheuins et proudomes d’Arbois, à la dicte communaltey et habitant de la dicte ville d’Arbois. En tesmoignaige de veritey nous hauons mis nostre seel pendant en ces présentes lettres, faites et données l’an et le jour dessus dit. — Item s’ensuet la subscription dou notaire en ceste menière: Et je Bernard de Saint Oyant, clers, de l’auttoritey l’emperaour notaire publiques et jurez de la court de Besençon, à toutes les choses dessus dictes et à vne chescune d’ycelles, si come dessus sunt dictes, pronunciés, enformées ordenées et comandées per le dit baillif, hay estez présent, ensambles les dessus dit, per lesquelx la dicte informacion fut faite, et ensamble plusours autres tesmoins à ce appellez et requis [F° xlviij, v°], et cest présent publique instrument en hay fait escripre de ma propre main et soigniez de mon soignet acostumez, des dits escheuins à ce appellez et requis, l’an et le jour dessus dit, houre environ none, en l’aule d’Arbois, ou leu que l’on a acostumez de tenir les journées, en la septime indicion dou pontiffiement de nostre saint père en Jhésu Crist Innoçans, per la prouision diuine pape vjte, ou secun an.